b'\n_START_ARTICLE_\nKanen allas\n_START_PARAGRAPH_\nKanen allas (engl. Kane Basin, tansk. Kane Bassin) on arktinen vesialue Gr\xc3\xb6nlannin ja Kanadan pohjoisimman saaren Ellesmerensaaren v\xc3\xa4liss\xc3\xa4. Kanen allas on n\xc3\xa4iden saarten v\xc3\xa4lisen, pidemm\xc3\xa4n Naresinsalmen levein osa. Etel\xc3\xa4ss\xc3\xa4 Kanen allas liittyy Smithinsalmeen ja pohjoisessa Kennedyn kanaaliin._NEWLINE_Kansainv\xc3\xa4lisen hydrografisen j\xc3\xa4rjest\xc3\xb6n (IHO) merialuejaottelun (1953) mukaan Kanen allas on, kuten koko Naresinsalmikin, osa Baffininlahtea, jonka etel\xc3\xa4rajaksi on m\xc3\xa4\xc3\xa4ritelty leveyspiiri 70\xc2\xb0N ja jonka rannikon niemien mukaan m\xc3\xa4\xc3\xa4ritelty pohjoislinja kulkee noin leveysasteen 82,3\xc2\xb0N tienoilla, eli Pohjoisen j\xc3\xa4\xc3\xa4meren p\xc3\xa4\xc3\xa4altaan \xc3\xa4\xc3\xa4rell\xc3\xa4._NEWLINE_Kanen altaan pinta-ala on noin 3\xc2\xa0900 neli\xc3\xb6kilometri\xc3\xa4. Meri on varsin matalaa, syvyys on enimm\xc3\xa4kseen 180 metrin luokkaa. Merialueen j\xc3\xa4\xc3\xa4olot ovat ankarat ja rajoittavat merenkulkua. Toisaalta varsin pysyv\xc3\xa4 ja vahva j\xc3\xa4\xc3\xa4peite est\xc3\xa4\xc3\xa4 j\xc3\xa4\xc3\xa4vuoria kulkeutumasta Pohjoisen j\xc3\xa4\xc3\xa4meren puolelta etel\xc3\xa4\xc3\xa4n tai jatkamasta matkaansa, jos ne ovat irronneet merialueelle Gr\xc3\xb6nlannin rannikon j\xc3\xa4\xc3\xa4tik\xc3\xb6ist\xc3\xa4. Kanen altaan j\xc3\xa4\xc3\xa4olojen helpottuminen taas p\xc3\xa4\xc3\xa4st\xc3\xa4\xc3\xa4 j\xc3\xa4\xc3\xa4vuoret kulkeutumaan vapaammin, ja lis\xc3\xa4\xc3\xa4 siten j\xc3\xa4\xc3\xa4vuorien vaaraa merenkululle._NEWLINE_Kanen allas on nimetty amerikkalaisen napatutkija Elisha Kanen mukaan, joka ylitti sen vuonna 1854 etsiess\xc3\xa4\xc3\xa4n Franklinin kadonnutta retkikuntaa. Itse Elisha Kane nimesi salmen Peabody Bayksi George Peabodyn mukaan, joka oli yksi retken p\xc3\xa4\xc3\xa4rahoittajista.'